|  |
| --- |
| *Директни плащания* |

**1**.  **Близо 16 милиона лева по първи транш получиха 6 963 животновъди, заявили подпомагане по Схемата за преходна национална помощ за овце-майки и/или кози-майки, обвързана с производството (ПНДЖ3) за Кампания 2019.** Определеният размер на плащането съгласно Заповед № РД09-957 от 10.10.2019 г. на министъра на земеделието, храните и горите е 37.58 лева за овце-майки и кози-майки. Подпомагането се изплаща на два транша: 20,67 лева през октомври 2019 г. и16.91 лева през януари 2020 г. Право на подпомагане по Схемата за преходна национална помощ за овце-майки и/или кози-майки, обвързана с производството (ПНДЖ3) имат кандидати, които отглеждат в стопанствата си 50 или повече овце-майки и/или кози-майки и отговарят на изискванията на чл. 39 от НАРЕДБА № 3 от 17.02.2015 г. за условията и реда за прилагане на схемите за директни плащания. Преходна национална помощ се отпуска само за секторите, за които са предоставяни национални доплащания през 2013 г. като максималният бюджет представлява намаляваща функция от одобрения от ЕК бюджет за схемите за национални доплащания за посочената година.

|  |  |
| --- | --- |
| *Пазарна подкрепа* |  |

**2. На заседание на Работната група по земеделски продукти към Съвета на ЕС на 25.10.2019 г. бяха разгледани проекто-изменения по отношение на виното в Регламент (ЕС) № 1308/2013 за установяване на обща организация на пазарите на селскостопански продукти**. С предложените изменения в чл. 119 (етикетиране на вино) се предвижда етикетите на вината задължително да съдържат информация относно тяхната хранителна или поне енергийна стойност. Дава се възможност пълният списък с всички негови съставки да бъде достъпен на обозначен на етикета или опаковката електронен адрес. Повечето ДЧ подкрепиха възможността за достъп до такава информация в интернет. Бяха изразени и опасения, че върху тези данни не може да бъде гарантиран контрол, както и че изискването ще затрудни малките производители. В член 90а (проверки и санкции) се предвижда изтегляне от пазара на вино при неправилно етикетиране, но същевременно и възможност да не бъде прилагана санкция в случай на минимално несъответствие. Болшинството ДЧ считат, че изтеглянето от пазара е крайна мярка, която ще засегне сериозно индустрията и предлагат тя да се прилага само когато нарушението засяга човешкото здраве, докато в останалите случаи да се налагат наказания.

|  |  |
| --- | --- |
| *Визия за ОСП след 2020 г.* |  |

**3. Докладите на Европейския парламент за ОСП след 2020 г. са одобрени за представяне на пленарно заседание.** Съветът на председателите на Европейския парламент (бел. който се състои от председателя на Парламента и председателите на политическите групи) одобри на 16 октомври да бъде направено представяне на трите доклада относно ОСП след 2020 год. на пленарно заседание на ЕП. Докладите вече бяха одобрени от Комисията по земеделие и развитие на селските райони по време на предишния парламентарен мандат, но до момента все още няма определена конкретна дата за тяхното гласуване в пленарна зала. Това е възможно да стане през януари или февруари 2020 год. Очаква се координаторите на политически групи към Комисията по земеделие и развитие на селските райони да вземат решение относно конкретни следващи стъпки по време на своята среща на 4-5 ноември. Междувременно, до финалното гласуване и одобрение на докладите на пленарна сесия, членове от новите Комисията по земеделие и развитие на селските райони и Комисията по околна среда, обществено здраве и безопасност на храните ще имат възможност да направят допълнителни предложения за изменение на представените доклади, без това да налага тяхното преразглеждане отначало.

**4. Постигнат е частичен напредък по някои от елементите на стратегическите планове, финансирани от ОСП след 2020 год.** По време на последното заседание на Специалния комитет по селско стопанство (СКСС), проведено на 21 октомври, бяха обсъдени две нови предложения на финландското председателството за редакция в Регламента за стратегическите планове по ОСП. Първото предложение се отнася до финансовата гъвкавост. Тя дава възможност на държавите членки да използват гъвкаво своите бюджети, като адаптират и насочват финансирането на интервенциите, когато има недостатъчно или прекомерно изпълнение, което би могло да доведе до загуба на финансови ресурси или до недостатъчно финансиране при свръх изпълнение. Предложението за изменение на Финландското председателство описва възможностите и ограниченията за използване на средства за други интервенции, различни от тези, за които първоначално са били отпуснати. Например, средствата за интервенции с директни плащания могат се прехвърлят само към други интервенции с директни плащания. Същото би могло да се приложи и по отношение на средствата за интервенции за развитие на селските райони, които могат да бъдат прехвърлени само към други интервенции за развитие на селските райони. Средствата за секторни интервенции могат да се прехвърлят към други секторни интервенции. Държавите-членки подкрепиха като цяло тези предложения, като считат, че това е правилен подход. Голяма част от делегациите (вкл. България) поискаха допълнителни изменения за въвеждане на подобна гъвкавост при интервенциите за развитие на селските райони, основани на площ, както и възможност за прехвърляне от средствата от секторни интервенции към други инструменти, при наличие на риск от загуба за средства. Предложението на председателството относно списъка с продукти и неговия затворен характер бяха широко подкрепени от държавите членки. По отношение на „допълнителните сектори“ председателството предлага да се даде възможност на държавите членки да избират подходяща форма на сътрудничество между производители, в зависимост от сектора, за който се прилага съответната секторна интервенция. Все още има различни позиции относно формите на сътрудничество, обект на подкрепа по секторните интервенции и текста относно възстановяване на националната финансова помощ. България и още три държави-членки поискаха добавяне на възможност за включване на индивидуални производители като бенефициенти. Също така, България (заедно с още пет държави-членки) поиска ревизиране на решенията от Пакета „Омнибус“ и запазване на текст, който дава възможност за възстановяване на национална финансова помощ от Съюза по искане на съответната държава- членка. По време на срещата, Комисията представи доклади относно упражняването на своите правомощия за приемане на делегирани актове. Нито една от държава-членка не се изказа против удължаване на правомощията на Комисията за приемане на делегирани актове.

**5. На 22 октомври 2019 г., в Брюксел беше проведен семинар на тема „Участие на заинтересованите страни: комитети за наблюдение и принцип на партньорство“.** Семинарът имаше за цел да осигури платформа за споделяне на текущи практики, опит и извлечени поуки от участието на заинтересованите страни в ПРСР от текущия програмен период, с особен акцент върху създаването и функционирането на Комитетите за наблюдение на ПРСР от различни гледни точки. Друга цел беше обмена на информация за състоянието на подготовката на бъдещите стратегически планове по ОСП по отношение на стъпките, предприети за осигуряване на ефективно участие на съответните заинтересовани страни. Предвидено беше да се обсъдят различни инструменти и подходи за гарантиране на ефективната организация и функциониране на Комитетите за наблюдение и за комуникация на тяхната работа. Семинарът беше насочен основно към управляващите органи и представителите на държавите-членки. Направени бяха презентации с опита на Уелс (Обединено Кралство) и област Фландрия (Белгия). Втората половина на събитието беше отворена за участие на други заинтересовани страни. Бяха направени презентации с практическия опит на неправителствени организации (Копа-Коджека; Хърватската селскостопанска камара, SEO (партньори на BirdLife в Испания), Европейската ЛИДЕР мрежа и федерация „Minha Terra“ (превод: „Моята земя“) във връзка с тяхното участие при прилагане на Програмите за развитие на селските райони и техните очаквания за бъдещата ОСП.

**6. В периода от 23 до 25 октомври 2019 г. в гр. София се проведе VI-та Научно-приложна международна конференция на тема: „Европейското земеделие и новата ОСП 2021-2027: Предизвикателства и възможности“, която се организира от Института по аграрна икономика.** Целта на мероприятието беше да допринeсe за сближаване на научните изследвания и практиката в областта на земеделието и развитието на селските райони, като събере на едно място учени и изследователи от България и чужбина и представители на агробизнеса, браншови организации, експерти и медии. Конференцията беше открита от г-жа Вергиния Кръстева – заместник-министър на земеделието, храните и горите и г-н Мартин Банов – председател на Селскостопанска академия. В приветствието от страна на МЗХГ беше изтъкнато: „В бъдещата ОСП се залага изключително много на стимулирането обмена на знания, които да отговорят на потребностите на обществото, да допринесат за опазването на околната среда и природните ресурси, борбата с климатичните промени и развитието на селските райони. В същото време това ще позволи на производителите да получават гарантирани доходи от своята дейност за повишаване на тяхната конкурентоспособност, устойчивост и ефективност.” Изнесените на конференцията доклади засегнаха теми с научно-приложна насоченост: „Нова ОСП – нов подход за устойчивост“ – Пламен Мишев (България); „Развитие на ОСП – анализ на данните и техническата ефективност“ – Никола Галуцо (Италия); „До каква степен обвързаната подкрепа за протеинови култури може да допринесе за допълнително развитие на производството на протеинови култури в ЕС“ – Норберт Потори (Унгария); „Развитие на глобалните пазари на зърнени култури“ – Даниела Димитрова (България); „Изследване на производството на месо и мляко в България“ – Васил Стойчев; „Европейско животновъдство – фактори и перспективи“ – Раул Йонгенийл (Нидерландия) и други.

|  |  |
| --- | --- |
| *Още от ЕС и света* |  |

**7. Европейският парламент (ЕП) разкритикува предложеният от Финландското председателство компромис по параметрите на Многогодишната финансова рамка (МФР) 2021-2027 г. на 22 октомври 2019 г. по време на дебат относно резултатите от последното заседание на Европейския Съвет.** Председателят на Европейската комисия (ЕК), чийто мандат изтича сега[, Жан-Клод Юнкер](https://ec.europa.eu/commission/presscorner/detail/en/SPEECH_19_6143) подчерта, че размерът на бюджета, предложен от ЕК за следващата МФР „представлява възможният минимум“ (общо 1.114% от БНД на ЕС-27). Според Юнкер предложенията на Финландското председателство на Съвета на ЕС остават неприемливи: „не можете да оформите Европа с 1% БНД“. Манфред Вебер (ЕНП, Германия) счита, че предложените от Финландското председателство намаления на МФР са провокация. Той заяви, че ЕС следва да отдели допълнително финансиране и изтъкна, че не приема никакво намаление във финансирането. Ираче Гарсия Перес ([Група на прогресивния алианс на социалистите и демократите в Европейския парламент (С&Д)](https://www.socialistsanddemocrats.eu/), Испания) призова за по-амбициозна МФР и повтори, че ЕП ще подкрепи МФР, ако се отпуснат допълнителни собствени ресурси за финансиране на общите политики. По този начин ЕС ще може да финансира новите приоритети и да запази важните политики като Общата селскостопанска политика, Общата политика за рибарство и кохезионната политика. „Няма да приемем финансиране по-ниско от 1.3% от Брутния национален доход (БНД) на ЕС“ заяви Гарсия Перес, визирайки предложението за МФР и позицията на ЕП. Дачиан Чолош ([Група „Обнови Европа“](https://reneweuropegroup.eu/en/), Румъния) защити залагането на „силен бюджет“. Според него трябва да се работи за нови собствени ресурси и да се изгради „истински Европейски бюджет“. Маргарида Маркеш [(С&Д](https://www.socialistsanddemocrats.eu/), Португалия) отбеляза, че мнозинството от държавите членки на ЕС са се противопоставили на предложенията на Финландското председателство. Според Брандо Бенифей ([С&Д](https://www.socialistsanddemocrats.eu/), Италия) Европейският Съвет е разделен по всички въпроси в МФР. Ако постигнатото споразумение по МФР не е достатъчно амбициозно, ЕП няма да се поколебае да го отхвърли, предупредиха Ян Олбрихт (ЕНП, Полша) и Юнус Омаржи (Група на Европейската обединена левица - Северна зелена левица, Франция).

**8**. **Съветът информира Европейския парламент (ЕП), че не е в състояние да приеме всички изменения на бюджета на Европейския съюз (ЕС) за 2020 г., приети на пленарното заседание на ЕП проведено на 23 октомври под председателството на зам.-председателя Клара Добрев**. Проектите на изменения се отнасят до бюджетните кредити от общия бюджет на ЕС за финансовата 2020 година по отношение на ЕП, ЕС, Съда на ЕС, Европейската сметна палата, Европейския икономически и социален комитет, Комитета на регионите, Омбудсмана и др. Съгласно разпоредбите на договорите, за да бъдат приети, проектите на изменения трябва да получат гласовете на мнозинството от членовете на ЕП. Още на самото заседание Кимо Тийликайнен (действащ председател на Съвета, държавен секретар в Министерството на финансите на Финландия, главен преговарящ от страна на Съвета за бюджета на ЕС за 2020 г.) отбеляза разликите между позицията на ЕП и тази на Съвета и се съгласи със свикването на помирителния комитет в съответствие с Договора за функционирането на Европейския съюз, заявявайки: "Със задоволство констатирам, че Съветът и Парламентът имат много общи приоритети за бюджета за следващата година. В основата на тези приоритети стоят създаването на работни места и борбата с изменението на климата, като се отделя внимание на важни области като сигурността и миграцията и особено на младите хора. Това е една добра основа за усилията ни за договаряне на бюджет с подходящи равнища на финансиране за различните програми и области, въз основа на предпазлив и реалистичен подход и в интерес на европейските данъкоплатци." Това поставя началото на триседмична помирителна процедура, която ще започне на 29 октомври. Съветът и Парламентът ще трябва да преодолеят различията си до 18 ноември. В своя проектобюджет за 2020 г. Комисията предложи общото равнище на бюджетните кредити за поети задължения да се установи на 168,3 милиарда евро, а на бюджетните кредити за плащания — на 153,6 милиарда евро. В позицията на Съвета, приета на 3 септември, общият размер на бюджетните кредити за поети задължения се установява на 166,8 милиарда евро, а общият размер на бюджетните кредити за плащания на 153,1 милиарда евро, което е съответно -1,5 милиарда евро и - 0,5 милиарда евро по-малко в сравнение с предложението на Комисията. Въпреки това позицията на Съвета продължава да представлява увеличение от +0,6% при бюджетните кредити за поети задължения и +3,3% при бюджетните кредити за плащания спрямо гласувания през 2019 г. бюджет. Парламентът призовава за увеличаване на общия размер на бюджетните кредити за поети задължения на 171,0 милиарда евро, а на общия размер на бюджетните кредити за плащания — на 159,1 милиарда евро. Тази позиция надхвърля таваните, установени в многогодишната финансова рамка на ЕС за периода 2014—2020 г. Помирителният комитет ще заседава на 4 и на 15 ноември. На последната дата Съветът по икономически и финансови въпроси/бюджет ще заседава, за да даде на председателството насоки за разговорите с Парламента. Ако не бъде постигнато съгласие до края на помирителния период на 18 ноември, Комисията трябва да представи нов проектобюджет за 2020 г.